## Una xiqueta d’11 anys de Gandia telefona al 112 Comunitat Valenciana per a socórrer la seua mare després de quedar-se inconscient

*** El coneixement del telèfon únic d’Emergències per part de la menor ha facilitat l’atenció sanitària de la mare *in situ* i el seu trasllat a l’hospital de manera immediata**

La sala d’atenció de telefonades 112 Comunitat Valenciana ha atés la telefonada d’una xiqueta d’11 anys des de Gandia, cosa que ha possibilitat l’assistència de la mare, que ha quedat inconscient al seu domicili, gràcies al coneixement de la menor del telèfon únic d’Emergències.

La consellera de Justícia i Interior, Elisa Núñez, ha explicat que es tracta d’un cas més pel qual s’evidencia la importància que té la divulgació del número 112 com al telèfon d’Emergències entre la ciutadania i, “especialment, entre els més menuts”. Núñez ha assenyalat que conéixer el número d’Emergències “pot salvar vides i facilita la localització de les persones afectades i, amb això, s’agilitza la resposta de les emergències”.

El 112 Comunitat Valenciana, diàriament, atén una mitjana de nou mil telefonades i intenta gestionar-les de la manera més ràpida amb un compromís de 175 segons per trucada, però —com hi ha afegit Elisa Núñez— “en casos com este, per les característiques de la persona que telefona, o segons el tipus d’emergències, es manté l’operador en línia perquè es prioritza l’atenció fins a l’arribada dels recursos mobilitzats”.

En este avís, una operadora, en percebre la xiqueta “nerviosa i espantada” l’ha mantinguda al telèfon i li ha oferit el seu suport perquè la situació no resultara tan impactant a la menor fins a l’arribada de la Policia Local de Gandia, el primer recurs que s’ha personat a l’habitatge. Amb la seua arribada, la mare s’ha despertat, encara que amb limitació per a comunicar-se. L’operadora s’ha acomiadat de la xiqueta i ha arribat l’ambulància que ha traslladat fins a l’hospital la dona afectada.

Fecha: 27/10/2023